રુચિ ટ્રેનમાંથી ઊતરે છે. પાઠકસાહેબ આવકારે છે અને કહે છે, દીકરી મારે ત્યાં ચાલ. થોડા દિવસ પછી તને ગમે ત્યાં રહેવા જજે. પાઠકસાહેબ રુચિને પોતાના ઘરે લઈ આવે છે. રુચિ સ્તબ્ધ થઈ ગઈ. ક્યાં શેઠ-શેઠાણીનો આલીશાન બંગલો અને અહીં ત્રણ રૂમ, ત્રણ રૂમમાં કાથીવાળા ખાટલા, ઉપર ઉત્તમ પ્રકારનાં ગાદલાં, રુચિ આરામ કરે છે. એક ટેબલ પર પાઠકસાહેબ, તેમનાં પત્ની અને નાની છોકરીનો ફોટો હતો. રુચિ એકીટસે ફોટા સામે જોઈ રહી. રુચિનો સ્કૂલમાં આચાર્ય તરીકેનો પહેલો દિવસ હતો. દરેક શિક્ષક અને કર્મચારીગણે આવકારી. રુચિનું શિક્ષક રશ્મિકાંત દ્વારા પુષ્પગુચ્છથી સ્વાગત કરવામાં આવ્યું. રુચિએ બધાં જ બાળકો સાથે સ્નેહભર્યો સ્પર્શ આપ્યો. શિક્ષકોએ દરેક બાળકોને અને સ્ટાફને પેંડા વહેંચ્યા. પાઠકસાહેબે રુચિના મુખમાં પેંડો મૂકી સ્વાગત કર્યું. રુચિએ પાઠકસાહેબને પાયલાગણ કર્યું. પાઠકસાહેબે એટલું જ કહ્યું, ઈશ્વરના આશીર્વાદ પ્રાપ્ત થાય. તારા દરેક ધ્યેયને સિદ્ધિ મળે. આટલું બોલતાં પાઠકસાહેબની આંખમાં ઝળઝળિયાં આવી જાય છે.